Guido, Dei gratia Senonensis archiepiscopus, omnibus ad quos præsens pagina pervenerit, in Domino salutem. Universitati vestræ notum fieri volumus, quod nos, ad preces dilecti filii consanguinei nostri, Icterii de Mauni, concessimus ut in prædicta villa de Mauni, quæ in parochia de Balneolis sita est, capella construeretur in qua ipse et homines ejusdem villæ dominicis et privatis diebus divinum possent audire servitium, et in principalibus festis ad matricem ecclesiam de Balneolis reverterentur. Interposita etiam fuit talis conditio quod in prædicta capella nullus deserviret nisi presbiter, qui matrici ecclesiæ de Balneolis deservierit. Nec ibi cimiterium, neque fontes, neque baptisterium, nec sepultura mortuorum fiet, sed tantum in matrice ecclesia. Si autem villa de Mauni in tantum cresceret ut ibi parochialis ecclesia esset, nullus in ea presbiter constitueretur, nisi ad præsentationem abbatis Sancti-Germani de Pratis, et monachi de Balneolis tantumdem juris et consuetudinis et similem in omnibus beneficii partem haberent semper in ecclesia de Mauni qualem habent in ecclesia de Balneolis. Ut autem hoc ratum et firmum permaneat, præsenti scripto confirmari fecimus et sigillo nostro muniri.